Frank Aaen (EL), 2005-04-28:
Denne her debat finder jo sted på et vigtigt tidspunkt, hvor udsigterne til at få en forhandlet fredsløsning i Tjetjenien har meget vanskelige udsigter på grund af mordet på præsident Maskhadov og det, der er sket i kølvandet på det.
Et af de store spørgsmål i dag er efter vores opfattelse, om Danmark vil arbejde for, at udgangen på konflikten ikke bliver en ensidig russisk dikteret løsning, men en gensidig forhandlet løsning.
Det spørgsmål har vi gentagne gange rejst over for den danske regering, senest ved at bede om en forsikring om, at den løsning, regeringen støtter, er en forhandlet løsning.
Selv om man skulle tro, at det er et spørgsmål, som det er enkelt at svare på, har det fået lov til at stå ubesvaret.
Senest har udenrigsministeren svaret på et § 20-spørgsmål fra Enhedslisten, at det ikke tilkommer ministeren at identificere en forhandlingspartner for tjetjenerne.
Det er jo rigtigt.
Det er da ikke Danmark, der skal vælge repræsentanterne på den tjetjenske side.
Men spørgsmålet er: Hvem skal så?
Skal det være Rusland?
Det skal tjetjenerne selvfølgelig selv.
Det er vanskeligt, men de har trods alt gennemført et anerkendt valg i 1996, som stadig væk er det eneste gældende gyldige valg.
Her var det altså lidt forunderligt at opleve i diskussionen med hr. Troels Lund Poulsen, at der dér blev taget afstand fra Maskhadov, fordi han angivelig ikke skulle have taget afstand fra terror.
Der var faktisk på det tidspunkt gentagne gange sagt under debatten, at det havde han netop, og at det er helt klart, hvilken linje den fløj har stået for.
Det, vi ikke fik noget svar på, men hvor der blev henvist til udenrigsministeren – så må vi have svaret nu – var: Hvor er det, at Danmark er i dialog, når man nu udtaler sig for dialog med alle parter?
Hvor er det, at Danmark er i dialog med den fløj, som Maskhadov tilhørte?
Er der en dialog?
Lad os se lidt på menneskerettighedssituationen.
Det er korrekt, at der er tjetjenske grupper, der gennemfører uhyggelige terroraktioner.
Det fordømmer vi, ligesom Maskhadov og andre har fordømt det.
Men det vil også være meget forkert at misbruge aktioner som den i Beslan til så samtidig bare at overse de systematiske og grove angreb, Rusland har været ansvarlig for lige fra konfliktens begyndelse.
Den Europæiske Menneskerettighedsdomstol har afsagt en række domme over Rusland for ikke i tilstrækkelig grad under den anden Tjetjenienkrig for 4-5 år siden at have respekteret retten til liv.
Det var enkeltpersoner, der under store vanskeligheder og med personlige ofre førte de sager, for der var ikke noget land, heller ikke Danmark, der ønskede at føre sagen for dem mod Rusland.
Human Rights Watch siger, at antallet af forsvindinger i Tjetjenien må regnes som en forbrydelse mod menneskeheden.
Og når vi så ser på, hvad der bliver gjort ved krigsforbrydere, kan vi se, at det er forbavsende få, som russerne har anset for at skulle retsforfølges for krigsforbrydelser.
Derfor er det underligt, at der ikke sker mere, og det er derfor, at vi også har været med til at rejse debatten i dag.
Det er åbenbart af diplomatiske grunde, men vi kan måske få en forklaring fra udenrigsministeren på, hvorfor man ikke i år har klaget over Rusland til FN's Menneskerettighedskommission over udviklingen i Tjetjenien.
Det er jo det stille mord på en forhandlingsløsning, der er i gang, som mordet på Maskhadov var en del af.
Derfor kan vi være helt sikker på, at kommer der ikke et stærkt internationalt pres, vil der ikke ske nogen egentlige forhandlinger, og så vil det være Rusland, der vil vedblive at påtvinge tjetjenerne deres løsning.
Det er derfor, at det er nødvendigt at arbejde for en ny og aktiv linje, hvor den danske regering må presse på for at få en politisk forhandlet løsning mellem Rusland og de kredse fra det valgte tjetjenske parlament, der endnu ikke har mistet livet.
Det er muligt, at man oplever Tjetjenienkonflikten som at være noget, der er langt væk, hvor vi ikke har noget ansvar.
Derfor er tiden inde til et kursskifte, til at Danmark meget mere aktivt forfølger den linje.